CELEX: 32019D0312(01)
Language: bg
Date: 2019-03-08 00:00:00
Title: Решение за изпълнение на Комисията от 8 март 2019 година за публикуване в Официален вестник на Европейския съюз на заявление за регистрация на наименование съгласно посоченото в член 49 от Регламент (ЕС) № 1151/2012 на Европейския парламент и на Съвета — „Ayrshire New Potatoes“/„Ayrshire Earlies“ (ЗГУ)

12.3.2019   
               
               
                  BG
               
               
                  Официален вестник на Европейския съюз
               
               
                  C 94/5
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 8 март 2019 година
         за публикуване в Официален вестник на Европейския съюз на заявление за регистрация на наименование съгласно посоченото в член 49 от Регламент (ЕС) № 1151/2012 на Европейския парламент и на Съвета
         „Ayrshire New Potatoes“/„Ayrshire Earlies“ (ЗГУ)
         (2019/C 94/05)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         Като взе предвид Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (1), и по-специално член 50, параграф 2, буква а) от него,
         като има предвид, че:
         
                     (1)
                  
                  
                     Обединеното кралство изпрати до Комисията заявление за защита на наименованието „Ayrshire New Potatoes“/„Ayrshire Earlies“ в съответствие с член 49, параграф 4 от Регламент (ЕС) № 1151/2012.
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че то отговаря на условията, предвидени в посочения регламент.
                  
               
                     (3)
                  
                  
                     За да се даде възможност за подаване на възражения в съответствие с член 51 от Регламент (ЕС) № 1151/2012, единният документ и препратката към публикацията на продуктовата спецификация, посочени в член 50, параграф 2, буква а) от същия регламент, за наименованието „Ayrshire New Potatoes“/„Ayrshire Earlies“ следва да се публикуват в Официален вестник на Европейския съюз,
                     
                  
               РЕШИ:
         
            Член единствен
            Единният документ и препратката към публикацията на продуктовата спецификация, посочени в член 50, параграф 2, буква а) от Регламент (ЕС) № 1151/2012, за наименованието „Ayrshire New Potatoes“/„Ayrshire Earlies“ (ЗГУ) се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу регистрацията на наименованието, посочено в първата алинея от настоящия член, в рамките на три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на 8 март 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
      
      
         
            ПРИЛОЖЕНИЕ
            ЕДИНЕН ДОКУМЕНТ
            
               „AYRSHIRE NEW POTATOES“/„AYRSHIRE EARLIES“
            
            
               ЕС № PGI-GB-02286 – 31.1.2017 г.
            
            
               ЗНП ( ) ЗГУ( X )
            
            1.   Наименование/наименования
            
            „Ayrshire New Potatoes“/„Ayrshire Earlies“
            2.   Държава членка или трета държава
            
            Обединено кралство
            3.   Описание на земеделския продукт или храна
            
            3.1.   Вид продукт
            
            Клас 1.6. Плодове, зеленчуци и зърнени култури, пресни или преработени
            3.2.   Описание на продукта, за който се отнася наименованието в точка 1
            
            „Ayrshire New Potatoes“/„Ayrshire Earlies“ е наименование на млади картофи от вида Solanum tuberosum от семейство Solanaceae, отглеждани в област Ayrshire, Югозападна Шотландия. Те трябва да бъдат засадени, отгледани и прибрани в определения географски район.
            Картофите „Ayrshire New Potatoes“/„Ayrshire Earlies“ се отглеждат от базови сортови семена, които са вписани в националните регистри на сортовете на държавите — членки на ЕС. Основните сортове и приблизителният им дял на пазара понастоящем са Епикур (8 %), Казабланка (40 %), Айл ъв Юра (12 %) и Марис Пиър (40 %). Сортовете могат да се променят, като характеристиките на отглеждане се адаптират, но включването им в базата на сорта за „Ayrshire New Potatoes“/„Ayrshire Earlies“ зависи в голяма степен от техните характеристики, както са описани по-долу, както и способността им да бъдат готови за прибиране на реколтата между май и юли.
            Картофите „Ayrshire New Potatoes“/„Ayrshire Earlies“ имат относително нисък дял на сухо вещество — до 20 %, като то варира в зависимост от сорта, зрелостта и сезона.
            Картофите „Ayrshire New Potatoes“/„Ayrshire Earlies“ са дребни по размер (с диаметър 15—65 mm), с кръгла или овална форма и с мека кожица. Те имат отличителен силен, землист, наподобяващ ядки вкус и аромат и кремообразна твърда структура, получена в резултат на ниското съдържание на нишесте от 10—15 %. Съдържанието на нишесте се определя от сорта и варира в зависимост от сезона. Поради ниското си съдържание на нишесте картофите „Ayrshire New Potatoes“/„Ayrshire Earlies“ са идеални за варене и за използване, когато е необходимо да запазят формата си (например в салати). Цветът на месото варира между бял и кремав в зависимост от сорта и е равномерен из целия картоф.
            „Ayrshire New Potatoes“/„Ayrshire Earlies“ се прибират от началото на май до края на юли преди прибирането на основните картофи. Първата реколта, събрана през май, се продава неизмита, за да бъде защитена меката кожица на картофите. Съдържанието на почва е максимум 1 % от теглото на клубените. С напредването на сезона кожицата се втвърдява достатъчно, за да позволи измиване.
            Картофите „Ayrshire New Potatoes“/„Ayrshire Earlies“ се продават в насипно състояние на килограм или пакетирани в различни разфасовки, като последната дата за продажбата на продукта на крайните потребители е последният ден от юли.
            3.3.   Фуражи (само за продукти от животински произход) и суровини (само за преработени продукти)
            
            —
            3.4.   Специфични етапи на производството, които трябва да бъдат осъществени в определения географски район
            
            Картофите „Ayrshire New Potatoes“/„Ayrshire Earlies“ трябва да се засаждат, отглеждат и събират в определения район.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            —
            3.6.   Специфични правила за етикетиране на продукта, за който се отнася регистрираното наименование
            
            Етикетът трябва да включва обозначението „Ayrshire New Potatoes“ или „Ayrshire Earlies“.
            4.   Кратко определение на географския район
            
            Регионът на Ayrshire в Западна Шотландия в географските граници на общините Северен, Източен и Южен Ayrshire. Графство Ayrshire граничи на запад с Firth of Clyde и се простира от крайбрежните райони на Skelmorlie на север до Ballantrae на юг и до Glenbuck на изток. Областта включва също така остров Arran и островите Cumbrae.
            5.   Връзка с географския район
            
            Връзката на картофите „Ayrshire New Potatoes“/„Ayrshire Earlies“ с географския район се основава на качеството и репутацията на продукта. Картофите „Ayrshire New Potatoes“/„Ayrshire Earlies“ имат дългогодишна репутация като първите пресни шотландски картофи за сезона. Твърди се, че много фактори са оказали влияние върху вкуса на „Ayrshire New Potatoes“/„Ayrshire Earlies“, сред които леките почви, мекият климат, торовете, ранното събиране на реколтата и бързината на доставка до пазарите.
            Отличителният аромат на „Ayrshire New Potatoes“/„Ayrshire Earlies“ се влияе от краткия му вегетационен период. Мекият климат и специфичните почви на Ayrshire позволяват „Ayrshire New Potatoes“/„Ayrshire Earlies“ да бъдат засаждани, отглеждани и прибирани рано през годината, по-рано, отколкото в други части на Шотландия.
            Ayrshire заема централно място в шотландската (и в британската) картофена индустрия, откакто през 1793 г. за пръв път е регистрирано в Шотландия отглеждането на картофи за търговски цели Областта осигурява първите за годината произвеждани за търговски цели картофи, отглеждани в Шотландия, a „Ayrshire New Potatoes“/„Ayrshire Earlies“ са известни из цялата страна със своите качество и вкус и са символ на новия сезон. В периодични издания и други публикации този продукт е известен също като „South West Earlies“ и „Early Ayrshire“.
            Благодарение на леките песъчливи почви и ранното затопляне от течението Гълфстрийм фермите в Ayrshire, особено по крайбрежието, винаги са можели да засаждат картофените насаждения няколко седмици по-рано, отколкото в други части на Шотландия. Първоначалният култивационен цикъл на картофитее засаждане през юни и прибиране в средата на есента.
            В книгата „Кътче от Карик“ от Джеймс A. Гутри („A Corner of Carrick“, James A. Guthrie) има глава, наречена „Ранните картофи Ayrshire“. В нея е предоставена информация относно търговията с ранни картофи и как през 1857 г. двама земеделски производители от Ayrshire (Дънлоп и Хана) посетили Англо-нормандските острови (където земеделските производители засаждали ранните реколти от много години), за да проучат как са успели да отглеждат картофи толкова рано през годината.
            През 1881 г. нов метод за отглеждане, наречен „покълване“ и позволяващ по-ранното засаждане на картофите, е изпробван и внедрен в района от много земеделски стопани от Ayrshire. При този нов начин на отглеждане цикълът на засаждане започва в началото на февруари. Това позволява първите картофи „Ayrshire New Potatoes“/„Ayrshire Earlies“ да бъдат изваждани през втората половина на май по крайбрежните зони на Ayrshire, като с напредването на сезона постепенно биват изваждани и картофите от вътрешността на района.
            Ранните картофи, отглеждани в Ayrshire, за пръв път са споменати в пресата още през 1857 г., когато изданията British North Agriculturalist и Edinburgh Evening News посочват производството на картофи като „широко практикувано по крайбрежието, където се срещат леки и ранните почви“. Почти 100 години по-късно в статия, озаглавена „Ранните картофи на Югозапада печелят състезанието“ („South-West Earlies Win The Race“) и публикувана от Glasgow Herald Agriculture Survey (1 февруари 1956 г.), се посочва: „За почти един век ранните картофени насаждения изиграха най-важната роля в селскостопанската икономика на Югозападна Шотландия“.
            В община Maybole в Ayrshire отглеждането на „Ayrshire New Potatoes“/„Ayrshire Earlies“ е „основна дейност“ през 1951 г. според Статистическия отчет на Шотландия с автори Джон Строхорн и Уилиам Боид. Хедър Холмс в своята книга „Tattie howkers“ (2005 г.) посочва, че „отглеждането на ранни картофи, или т. нар. „пресни картофи“, както и термините „Ayrshire“ и „картофи Ayrshire“ са се превърнали в символ на област Ayrshire, а производството на тези картофи е „специализиран и интензивен отрасъл на земеделието в Ayrshire“. През 1901 г. в North British Agriculturalist е публикувано, че в Гирван картофите са били „най-важният (продукт) в района“. Книгата „Old West Kilbride“ на Моли Блит има подзаглавие „The Tattie Toon“ поради връзката на тoзи крайбрежeн град в Ayrshire с отглеждането на картофи, и по-специално „Ayrshire New Potatoes“/„Ayrshire Earlies“.
            Освен това на уебсайта за земеделие в Обединеното кралство имаше публикация, в която се посочва, че: „Освен символ на лятото картофите Ayrshire са широко признати за едни от най-вкусните картофи на пазара и са много търсени през техния сезон от осем седмици“.
            Съществуват множество интернет страници с рецепти, които използват „Ayrshire New Potatoes“/„Ayrshire Earlies“. В Червената книга с рецепти се посочва, че „Ранните нови картофи, които произхождат от Ayrshire, са сред най-добрите във Великобритания“. Уебсайтът предоставя информация за продукта ранни картофи, както и рецепти за приготвянето им.
            
               Препратка към публикуваната спецификация
            
            (член 6, параграф 1, втора алинея от настоящия регламент)
            https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf